《送新四川茶马》
宋代·度正

庆元二年春，有诏来自东。
曰东川漕臣，忧国尽变通。
东川十五郡，连年岁不丰。
国计仅以足，民力几穷空。
赖兹经纶手，调护遂奏功。
曰维榷牧司，有言惊圣聪。
咨尔予漕臣，佥言尔惟忠。
往哉其抚事，惟和惟其中。
蜀人闻天书，喜气如春风。
窃思斟酌权，大概不可穷。
在昔元佑间，委付失狂童。
苞苴肆分行，锥刀到心胸。
小苏抗章论，大苏以诗攻。
至今百世下，得失烂如烘。
明公冰霜姿，材业尤雄雄。
剸割一指间，妙用付天工。
鸟兽虽无知，好恶人则同。
觌德自来驯，遇暴辄兴戎。
从兹三边人，稽首不敢凶。
蜀人愿公留，天子将思公。
谓公曰还归，其以来年冬。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。